9. การควบคุมภายใน

บริษัทเล็งเห็นความสำคัญของการสร้างระบบการควบคุมภายในที่ดี
มุ่งเน้นให้มีการควบคุมดูแลการปฏิบัติงานให้มีประสิทธิภาพมากขึ้น
โดยคณะกรรมการบริษัทได้มอบหมายให้คณะกรรมการตรวจสอบซึ่งปฏิบัติหน้าที่และสามารถความคิดเห็นได้อย่างเป็นอิสระเป็นผู้รับผิดชอบ
ดูแลและสอบทานความเหมาะสมและความมีประสิทธิภาพของระบบการควบคุมภายใน
เพื่อให้มั่นใจว่าระบบการควบคุมภายในของบริษัทเหมาะสมและเพียงพอที่จะปกป้องทรัพย์สินของบริษัท
รวมทั้งป้องกันการแสวงหาผลประโยชน์โดยมิชอบของฝ่ายบริหาร
โดยมีการเปิดเผยข้อมูลอย่างเพียงพอเพื่อให้เกิดความโปร่งใสและสามารถตรวจสอบได้ตามแนวทางการกำกับดูแลกิจการที่ดี
ทั้งนี้ เพื่อประโยชน์สูงสุดต่อผู้ถือหุ้นบนพื้นฐานความเป็นธรรมของผู้มีส่วนได้เสียทุกฝ่าย

ทั้งนี้
คณะกรรมการบริษัทจะจัดให้มีการประเมินความเพียงพอของระบบการควบคุมภายในอย่างน้อยปีละ 1
ครั้ง
ซึ่งในการประเมินดังกล่าวจะมีคณะกรรมการตรวจสอบเข้าร่วมประชุมและแสดงความเห็นเกี่ยวกับความเพียงพอและความเหมาะสมของระบบการควบคุมภายใน
โดยแบบประเมินที่บริษัทใช้ประเมินนั้นจะอ้างอิง
“แบบประเมินความเพียงพอของระบบการควบคุมภายใน”
ของสำนักงานคณะกรรมการกำกับหลักทรัพย์และตลาดหลักทรัพย์
ซึ่งหัวข้อการประเมินครอบคลุมและมีความสัมพันธ์กับการดำเนินธุรกิจและกระบวนการบริหารงานตามองค์ประกอบการควบคุมภายในของบริษัทในด้านต่างๆ
ดังนี้

9.1 องค์กรและสภาพแวดล้อม

บริษัทได้มีการปรับปรุงผังโครงสร้างองค์กรเพื่อให้การปฏิบัติงานมีความคล่องตัวเหมาะสมและสอดคล้องกับสภาพธุรกิจที่เปลี่ยนแปลงไป
รวมทั้งมีการจัดองค์กรที่เอื้อต่อการควบคุมการปฏิบัติงานของฝ่ายบริหาร
โดยเริ่มตั้งแต่องค์ประกอบของคณะกรรมการบริษัท ซึ่งประกอบด้วยกรรมการที่เป็นฝ่ายบริหาร
จำนวน 3 ท่าน และกรรมการภายนอกซึ่งเป็นกรรมการผู้ทรงคุณวุฒิและกรรมการตรวจสอบรวมทั้งสิ้น
6 ท่าน ทำให้ในการพิจารณาตัดสินใจในการบริหารงานต่างๆ
ของบริษัทมีการคานอำนาจกันอย่างเหมาะสมและมีประสิทธิภาพ

ทั้งนี้
บริษัทได้กำหนดขอบเขตอำนาจหน้าที่และวงเงินอนุมัติของฝ่ายบริหารในแต่ละระดับไว้อย่างชัดเจน
มีขั้นตอนการปฏิบัติงาน (Work Flow) เกี่ยวกับระบบการซื้อสินค้า ระบบการขายสินค้า
ระบบการรับ – จ่ายเงิน เอกสารประกอบสำหรับการปฏิบัติงานในแต่ละระบบไว้อย่างเหมาะสม
มีการจัดทำระเบียบวิธีปฏิบัติงานที่รัดกุมเพียงพอ
โดยมีการแบ่งแยกหน้าที่ความรับผิดชอบของแต่ละส่วนงานไว้อย่างชัดเจน

ในส่วนของการจัดผังองค์กรการบริหารงาน
บริษัทได้แบ่งแยกหน้าที่ความรับผิดชอบในงานที่เป็นพื้นฐานของระบบควบคุมภายใน อันได้แก่
หน้าที่ในการอนุมัติ หน้าที่ในการบันทึกรายการบัญชีและข้อมูลสารสนเทศ
และหน้าที่ในการตรวจสอบดูแลทรัพย์สินออกจากกันอย่างเด่นชัด
อีกทั้งบริษัทได้จัดตั้งหน่วยงานตรวจสอบภายในขึ้นโดยให้ขึ้นตรงต่อคณะกรรมการตรวจสอบซึ่งจะช่วยในการส่งเสริม
ติดตาม ประเมิน และปรับปรุงระบบการควบคุมภายในของบริษัทอีกทางหนึ่ง

9.2 การบริหารความเสี่ยง

ในการวางแผนและการบริหารงาน
บริษัทมีกระบวนการในการทำแผนงานประจำปีที่มีเป้าหมายชัดเจนและวัดผลได้
ซึ่งขั้นตอนในการจัดทำแผนงานจะมีการวิเคราะห์ปัจจัยความเสี่ยงในด้านต่างๆ
ที่เกี่ยวข้องเพื่อนำมาใช้ในการกำหนดกลยุทธ์เพื่อดำเนินการ ตลอดจนเครื่องชี้วัดและติดตามผล
โดยที่ในระหว่างปฏิบัติงานตามแผน บริษัทจะมีการติดตามและประเมินปัจจัยความเสี่ยงต่างๆ
ที่อาจจะส่งผลกระทบต่อการดำเนินธุรกิจของบริษัทอย่างสม่ำเสมอ เช่น
ความเสี่ยงจากความผันผวนของราคาแร่ ความเสี่ยงจากความผันผวนของอัตราแลกเปลี่ยน เป็นต้น
โดยผู้บริหารของบริษัทจะติดตามความเคลื่อนไหวของราคาแร่ในตลาดโลก
รวมทั้งอัตราแลกเปลี่ยนอย่างใกล้ชิดเพื่อพิจารณามาตรการต่างๆ
เพื่อลดความเสี่ยงจากปัจจัยดังกล่าวได้อย่างทันการณ์

9.3 การควบคุมการปฏิบัติงานของฝ่ายบริหาร

บริษัทได้กำหนดขอบเขตอำนาจหน้าที่และวงเงินอนุมัติของผู้บริหารทุกฝ่ายและทุกระดับได้อย่างชัดเจนและเป็นลายลักษณ์อักษร
เพื่อเป็นการป้องกันการมีอำนาจเบ็ดเสร็จของกรรมการผู้จัดการและรองกรรมการผู้จัดการ ซึ่งทั้ง 2
ท่านเป็นผู้ถือหุ้นรายใหญ่ของบริษัท บริษัทจะกำหนดให้การอนุมัติรายการใดๆ
ที่จะก่อให้เกิดประโยชน์ต่อกรรมการผู้จัดการและรองกรรมการผู้จัดการดังกล่าวที่ไม่เกี่ยวข้องกับการประกอบธุรกิจตามปกติของบริษัทและมีมูลค่าของรายการตั้งแต่
100,000 บาทขึ้นไป เช่น การเบิกเงินล่วงหน้า ค่าใช้จ่ายเกี่ยวกับการเดินทางไปต่างประเทศ
เป็นต้น
จะต้องผ่านการรับทราบและตรวจสอบของฝ่ายตรวจสอบภายในของบริษัทก่อนที่จะมีการอนุมัติรายการดังกล่าว
ซึ่งหากฝ่ายตรวจสอบภายในเห็นว่ารายการดังกล่าวไม่เหมาะสมหรือมีความผิดปกติ
ฝ่ายตรวจสอบภายในจะรายงานโดยตรงต่อประธานกรรมการตรวจสอบโดยทันที

อย่างไรก็ดี
บริษัทยังมีการกำหนดขอบเขตอำนาจของแต่ละตำแหน่งไว้อย่างชัดเจนในอำนาจดำเนินการของบริษัท
รวมทั้งกรรมการผู้จัดการไม่มีอำนาจในการดำเนินการใดๆ ในหรือเกี่ยวกับรายการที่เกี่ยวโยงกัน
รายการการได้มาหรือจำหน่ายไปซึ่งสินทรัพย์ที่สำคัญของบริษัท
และอำนาจที่มอบให้กรรมการผู้จัดการหรือบุคคลที่ได้รับมอบอำนาจจากกรรมการผู้จัดการจะไม่สามารถอนุมัติรายการที่ตนหรือบุคคลที่อาจมีความขัดแย้ง
มีส่วนได้เสีย หรืออาจมีความขัดแย้งทางผลประโยชน์ในลักษณะอื่นใดกับบริษัทหรือบริษัทย่อยของบริษัท

บริษัทยังมีฝ่ายตรวจสอบภายในซึ่งจะรายงานโดยตรงต่อคณะกรรมการตรวจสอบได้ทุกเมื่อหากพบธุรกรรมที่ไม่ปกติ
นอกจากนี้ หัวหน้าฝ่ายตรวจสอบภายในยังมีวาระเข้าร่วมประชุมกับคณะกรรมการตรวจสอบทุกครั้ง
โดยดำรงตำแหน่งเป็นเลขานุการคณะกรรมการตรวจสอบด้วย ทั้งนี้
เพื่อให้ฝ่ายตรวจสอบภายในสามารถทำหน้าที่ในการควบคุมดูแลตรวจสอบการดำเนินงานภายในของบริษัทให้เป็นไปอย่างโปร่งใส
เหมาะสม รัดกุม และเป็นไปตามอำนาจดำเนินการของบริษัทและมีความโปร่งใส
รวมทั้งติดตามข้อมูลและตรวจสอบรายการต่างๆ ตามที่คณะกรรมการตรวจสอบมอบหมาย
สำหรับรายการที่มีนัยสำคัญและอาจส่งผลต่อผลการดำเนินงานของบริษัท เช่น
การซื้อขายทรัพย์สินถาวร การก่อหนี้และภาระผูกพัน เป็นต้น
จะต้องผ่านการอนุมัติจากที่ประชุมคณะกรรมการตรวจสอบด้วย
เพื่อให้มั่นใจได้ว่ารายการดังกล่าวจะเป็นไปอย่างเหมาะสมและเพื่อรักษาผลประโยชน์ของบริษัทเป็นสำคัญ

9.4 ระบบสารสนเทศและการสื่อสารข้อมูล

บริษัทได้เล็งเห็นความสำคัญในเรื่องระบบสารสนเทศและการสื่อสารข้อมูล
เห็นได้จากการที่บริษัทได้มีการพัฒนาปรับปรุงระบบคอมพิวเตอร์ในการจัดการฐานข้อมูลสารสนเทศของบริษัทให้มีความทันสมัยอยู่เสมอ
ทำให้การจัดเก็บรวบรวมและบริหารข้อมูล และการจัดทำรายงานข้อมูลต่างๆ มีประสิทธิภาพ
เหมาะสมต่อการใช้งาน และสามารถรายงานได้อย่างรวดเร็ว ถูกต้อง และทันเหตุการณ์ นอกจากนี้
บริษัทยังมีระบบคอมพิวเตอร์เครือข่ายภายในองค์กรที่สามารถเชื่อมต่อจากหน่วยงานภายนอกเข้ามาในบริษัทอันจะทำให้การติดต่อสื่อสารและส่งข้อมูลระหว่างหน่วยงานทั้งภายในและภายนอกของบริษัทเป็นไปอย่างรวดเร็วและมีประสิทธิภาพ
โดยที่ระบบดังกล่าวมีระบบการรักษาความปลอดภัยของข้อมูลที่เพียงพอและเหมาะสม

ระบบสารสนเทศที่บริษัทใช้งานอยู่ในปัจจุบันมีดังนี้

1)  โปรแกรมบริหารงานขายและบริการลูกค้า (Customer Relation Management : CRM)

2)  โปรแกรมบริหารงานคลังสินค้า (Warehouse Management System : WMS)

9.5 ระบบการติดตาม

บริษัทได้มีการติดตามผลการปฏิบัติงานอย่างสม่ำเสมอ โดยในปี 2555 บริษัทจัดการประชุมรวมทั้งสิ้น
5 ครั้ง และมีระบบการติดตามผลการปฏิบัติงานเป็นลำดับชั้นตั้งแต่คณะกรรมการบริษัท
คณะกรรมการบริหาร
และคณะผู้บริหารเพื่อติดตามเป้าหมายและกำกับการดำเนินกิจการตามแผนกลยุทธ์
แผนงานที่ได้รับการอนุมัติจากคณะกรรมการบริษัทเป็นประจำทุกเดือน
พร้อมทั้งแก้ไขปัญหาที่อาจเกิดขึ้นและปรับแผนการดำเนินงานให้สอดคล้องกับสถานการณ์ที่เปลี่ยนแปลงไปเมื่อพบว่าผลการดำเนินงานมีความแตกต่างจากเป้าหมายที่กำหนดไว้
ทั้งนี้ ได้กำหนดให้ผู้รับผิดชอบนำเสนอรายงานเพื่อทบทวนการปฏิบัติงานและการวิเคราะห์หาสาเหตุ
ตลอดจนร่วมพิจารณาเพื่ออนุมัติแผนการแก้ไขปัญหาและให้รายงานการปฏิบัติอย่างต่อเนื่อง

นอกจากนี้
บริษัทจัดให้มีการตรวจสอบการปฏิบัติตามระบบการควบคุมภายในอย่างสม่ำเสมอโดยผู้รับผิดชอบในการดูแลการปฏิบัติงานตามระบบการควบคุมภายในและมีหน่วยงานตรวจสอบระบบควบคุมภายในทำหน้าที่ตรวจสอบและรายงานผลอย่างเป็นอิสระต่อคณะกรรมการตรวจสอบ
โดยในปี 2555 คณะกรรมการตรวจสอบมีการประชุมร่วมกันรวมทั้งสิ้น 4 ครั้ง

สำหรับปี 2555 การประเมินความเพียงพอของระบบการควบคุมภายในของบริษัทในด้านต่างๆ ทั้ง 5
ส่วน คือ องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล การบริหารความเสี่ยง และระบบการติดตาม
ผู้สอบบัญชีได้ดำเนินการตรวจสอบระบบการควบคุมภายในของบริษัทอย่างสม่ำเสมอ
โดยจะร่วมประชุมและรายงานผลการตรวจสอบให้แก่คณะกรรมการตรวจสอบทราบโดยตรง
ตลอดระยะเวลาที่ผ่านมาบริษัทให้ความสำคัญกับการควบคุมภายในและปฏิบัติตามกฎระเบียบอย่างเคร่งครัด
สังเกตได้จากการที่ผู้สอบบัญชีรายงานความพึงพอใจต่อการควบคุมภายในของบริษัทให้แก่คณะกรรมการตรวจสอบรับทราบมาโดยตลอด

นอกจากนี้
คณะกรรมการบริษัทและคณะกรรมการตรวจสอบมีความเห็นสอดคล้องเป็นไปในทิศทางเดียวกันว่า
บริษัทได้ปฏิบัติตามมาตรฐานทางบัญชีที่ยอมรับโดยทั่วไป
ประกาศสำนักงานคณะกรรมการกำกับหลักทรัพย์และตลาดหลักทรัพย์
และข้อบังคับของตลาดหลักทรัพย์แห่งประเทศไทยในการรายงานงบการเงินรายไตรมาส
งบการเงินประจำปี 2555 ของบริษัทตามที่ควรอย่างสม่ำเสมอ
รวมทั้งมีกระบวนการจัดทำและเปิดเผยข้อมูลในงบการเงินอย่างถูกต้องครบถ้วนเพียงพอและทันเวลา
มีระบบการควบคุมภายในที่เพียงพอ เหมาะสม
และมีการปรับปรุงแก้ไขให้สอดคล้องกับสถานการณ์ที่เปลี่ยนแปลงไปอย่างมีประสิทธิภาพ
เพื่อให้การดำเนินงานของบริษัทบรรลุวัตถุประสงค์ที่กำหนดไว้และสอดคล้องกับกฎหมายและกฎระเบียบที่เกี่ยวข้อง
ทั้งนี้
ไม่พบประเด็นปัญหาหรือข้อบกพร่องที่เป็นสาระสำคัญซึ่งอาจก่อให้เกิดความเสียหายต่อการดำเนินงานของบริษัทแต่อย่างใด